KIRJALLINEN KYSYMYS E-0879/03

esittäjä(t): Phillip Whitehead (PSE) komissiolle

(21. maaliskuuta 2003)

Aihe: Vesipolitiikkaa koskeva puitedirektiivi 2000/60/EY

Vesipolitiikkaa koskevan puitedirektiivin 2000/60/EY(1) hyväksymisen jälkeen komissio julkisti toukokuussa 2001 asiakirjan vesipolitiikkaa koskevan puitedirektiivin täytäntöönpanoon liittyvästä yhteisestä strategiasta.

Voiko komissio antaa tietoa seuraavista seikoista:

1. Miten yhteisessä täytäntöönpanostrategiassa on tähän mennessä edistytty?

2. Mitä sidosryhmiä komissio on velvoittanut osallistumaan yhteiseen täytäntöönpanostrategiaan?

3. Mitä järjestelyjä on tehty, jotta vedenkuluttajat osallistuisivat yhteiseen täytäntöönpanostrategiaan?

(1) EYVL L 327, 22.12.2000, s. 1.

Margot Wallströmin komission puolesta antama vastaus

(2. toukokuuta 2003)

1. Yhteinen täytäntöönpanostrategia hyväksyttiin neljä kuukautta direktiivin 2000/60/EY(1) julkaisemisen jälkeen. Strategiassa on tavoitteina erityisesti tiedon jakaminen ja ohjeistuksen kehittäminen sekä sen soveltaminen, testaus ja validointi. Ensimmäisen puolentoista vuoden jakson tarkastelu osoittaa, että strategia on täyttänyt odotukset. Tämä koskee sekä yhteisomistusta, sidosryhmien ja kansalaisjärjestöjen osallistumista ja ohjeistuksen toimittamista (tähän mennessä 11) että pilottivesistöalueiden verkostoja, joita on perustettu ympäri Eurooppaa myös tulevissa jäsenvaltioissa testaus- ja validointitarkoituksessa.

2. Täytäntöönpanostrategian kanssa samanaikaisesti sovittiin toukokuussa 2001 sidosryhmien ja kansalaisjärjestöjen osallistumisperusteista osallistumisen strategisen tason periaatteiden osalta, mikä johti strategisen koordinointiryhmän muodostamiseen. Se on katto-organisaatio, joka koostuu kansallisista tai alueellisista organisaatioista, joilla on selvä vesipolitiikkaa koskeva profiili. Kesäkuussa 2001 kutsuttiin joukko mahdollisesti kiinnostuneita osapuolia tiedotuskokoukseen.

Tätä nykyä strategiatasolla (strateginen koordinointiryhmä) ja/tai työryhmätasolla (työryhmät) ovat mukana seuraavat sidosryhmät ja kansalaisjärjestöt:

- Euroopan vesiyhdistys (EWA),

- Euroopan vesilaitosten yhdistys (EUREAU),

- Euroopan ympäristötoimisto (EEB),

- Maailman Luonnon Säätiön (WWF) Euroopan osasto,

- Euroopan sähköteollisuuden liitto (EURELECTRIC),

- Euroopan kemianteollisuuden tuottajajärjestö (CEFIC),

- EU-maiden tuottajajärjestöjen keskusjärjestö/EU-maiden maatalouden osuustoimintajärjestöjen keskusjärjestö (COPA/COGECA),

- Euroopan teollisuuden ja työnantajain keskusjärjestö (UNICE),

- Euroopan kasvinsuojeluyhdistys (ECPA),

- Välimeren alueen keinokasteluyhdistysten liitto (FENACORE) ja

- aluetoimistojen ympäristöfoorumi (EPRO).

3. Komissio kutsui lokakuussa 2001 eurooppalaiset kuluttajien kattojärjestöt, European Consumers' Organisation (BEUC) ja Association of European Consumers (AEC) osallistumaan täytäntöönpanon strategiaa koskevaan prosessiin tiedottamalla niille vesipolitiikan puitedirektiivistä ja siihen liittyvästä kansalaisten kuulemisvelvoitteesta vesistöalueiden hoitosuunnitelmien osalta sekä täytäntöönpanostrategiasta. Kumpikaan järjestö ei ole kuitenkaan tähän mennessä osallistunut strategiaprosessiin.

(1) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).